喜雨
作者：姜特立
朝代：宋

paragraphs: 昨宵榾榾車聲喧，人情嗷嗷不得眠。
今朝一雨忽大足，人聲車聲俱寂然。
吁嗟血汗滴焦土，寸寸灌田亦良苦。
天工作用瞬息間，百頃平疇如翠羽。
須知造物心至公，遠近高下皆一同。
豈唯吾里俱有歲，一凉到骨恩無窮。
昊天莫道高難測，試聽神龍驅霹靂。
爾農一飽不自知，爲爾哦詩歌帝力。